కనకమేడల రవీంద్ర కుమార్

కనకమేడల రవీంద్ర కుమార్ తెలుగుదేశం పార్టీకి చెందిన రాజకీయ నాయకుడు. 2018 మార్చి 15న ఆయన ఆంధ్రప్రదేశ్ రాష్ట్రం నుండి రాజ్యసభకు ఏకగ్రీవంగా ఎన్నికయ్యారు. 

 జీవిత విశేషాలు 
రవీంద్ర కుమార్ 1956 ఆగస్టు 8 న కృష్ణాజిల్లా, అవనిగడ్డలో కనకమేడల చక్రధరరావు, బసవపున్నమ్మ దంపతులకు జన్మించాడు.  

 చదువు-వృత్తి 
1983లో గుంటూరు ఎ.సి. కాలేజి నుండి లా డిగ్రీ పొందిన తర్వాత 1995లో ఉస్మానియా యూనివర్సిటీ ద్వారా ఎం.ఏ (ఫిలాసఫీ) పూర్తి చేసారు. తదుపరి న్యాయవాద వృత్తిలో రాణించి, సీనియర్ అడ్వకేట్ స్థాయికి ఎదిగారు.   

 గుర్తింపులు 
విద్యార్ధి దశలో ఉన్నప్పుడే 1978లో ఇతను డెమోక్రటిక్ స్టూడెంట్ ఆర్గనైజేషన్ అద్యక్షుడిగా ఎన్నికయ్యారు. జై ఆంధ్ర ఉద్యమంలో కీలక పాత్ర పోషించిన ఇతను తెలుగుదేశం పార్టీ ద్వారా రాజకీయ అరంగేట్రం చేసారు. 1999లో తెలుగుదేశం లీగల్ సెల్ రాష్ట్ర అధ్యక్షునిగా ఇతనిని ఎంపిక చేసారు.  

అంతరాష్ట్ర జలాల వివాదాల్లో సుప్రీంకోర్టులో ఆంధ్రప్రదేశ్ తరపున వాదించేందుకు ఇతనిని ప్రభుత్వ న్యాయవాదిగా 2002-2004 మధ్య కాలంలో నియమించారు. తెలుగుదేశం పార్టీ తరపున 2018 ఏప్రిల్ 3 నుండి 2024 ఏప్రిల్ 2 వరకు రాజ్యసభ సభ్యునిగా పనిచేశారు. ఆ సమయంలోనే ఆయన సభా కమిటీ సభ్యుడుగా 2018-2019 మధ్య ఎన్నికయ్యారు. 2018లో పార్లమెంటు సభ్యుల స్థానిక ప్రాంత అభివృద్ధి పథకం (MPLADS) సభ్యునిగా, విదేశీ వ్యవహారాల కమిటీ సభ్యునిగా కూడా పనిచేసారు. 2019లో పెట్రోలియం, సహజ వాయువు పార్లమెంటరీ స్థాయీ సంఘ సభ్యునిగా, పిటిషన్ల కమిటీ, హోం మంత్రిత్వశాఖ సంప్రదింపుల కమిటీ సభ్యునిగా కూడా సేవలు అందించారు. 

 అవార్డులు 
బాలల సమస్యలను పార్లమెంట్ లో లేవనెత్తినందుకు గాను ఈయనకు 2021లో UNICEF పిజిసి అవార్డ్ ను ప్రకటించింది. 

 మూలాలు 

వర్గం:1956 జననాలు
వర్గం:కృష్ణా జిల్లా రాజకీయ నాయకులు
వర్గం:తెలుగుదేశం పార్టీ రాజకీయ నాయకులు